Veiligheidswag kritiek ná koeëlreënFoto bloot ter illustrasie. (Foto: Marcus Trapp/pixabay) ŉ Veiligheidswag van KwaZulu-Natal is Woensdag in ŉ kritieke toestand gelaat nadat vermeende rowers hom aangeval en geskiet het. Kol. Thembeka Mbele, polisiewoordvoerder, het aan Maroela Media gesê dat die 30-jarige wag Woensdagoggend op sy pos by ŉ sakeperseel in Montclair was toe twee vermeende rowers hom aangeval het. “Die gewapende mans wou glo ŉ winkel beroof en het die wag begin aangerand,” sê Mbele. “Die verdagtes het op die veiligheidswag losgebrand en hom in die maag getref.” Die mans het na bewering niks anders as die wag se vuurwapen gebuit voordat hulle op die vlug geslaan het nie. Die polisie kon sedertdien nog nie die verdagtes opspoor nie. Paramedici van Emer-G-Med het kort ná 11:00 op die toneel aangekom en die veiligheidswag in ŉ kritieke toestand aangetref. Gevorderde lewensondersteunende ingryping is op die wag toegepas en hy is gestabiliseer voordat hy na ŉ plaaslike hospitaal geneem is. ŉ Saak van poging tot moord en poging tot roof is by die Montclair-polisiestasie geopen terwyl die ondersoek na die voorval voortgaan.